Dikembe Mutombo

**Dikembe Mutombo Mpolondo Mukamba Jean-Jacques Wamutombo** (Kinshasa, 25. lipnja 1966. – Atlanta, GA, 30. rujna 2024.), kongoansko-američki košarkaš koji je cijelu profesionalnu karijeru – u trajanju od 18 godina – proveo u NBA ligi. Mutombo je bio obrambeni specijalist, što mu je donijelo nadimak "**Mount Mutombo**", a danas ga se smatra jednim od najboljih blokera i obrambenih igrača u historiji košarke. Izvan košarke, bio je poznat po svom humanitarnom radu.

Visok 218&nbsp;cm i težak oko 120&nbsp;kg, Mutombo se s 21 godinom preselio iz tadašnjeg Zaira u Sjedinjene Države, gdje je igrao sveučilišnu košarku za momčad Georgetown Hoyasa. Godine 1991., Denver Nuggetsi izabrali su ga kao ukupno četvrti *pick* na NBA Draftu. Tijekom karijere je igrao za šest različitih ekipa. Godine 2001. igrao je finale s Philadelphia 76ersima, a 2003. godine ponovo je bio u finalu, ovoga puta s New Jersey Netsima. Ukupno je četiri puta dobio nagradu za najboljeg obrambenog igrača NBA lige, što je rekord koji dijeli s Benom Wallaceom i Rudyjem Gobertom. Uz to, tri je puta bio najbolji bloker sezone, dva puta rekorder po broju skokova u sezoni te je osam puta imenovan u All-Star momčad. U siječnju 2007. godine Mutombo je došao do drugog mjesta na ljestvici najboljih blokera u historiji lige.

Po završetku Playoffa 2009. godine, Mutombo je objavio kako odlazi u mirovinu. I Denver Nuggetsi i Atlanta Hawksi umirovili su njegov dres s brojem 55. Godine 2015. primljen je u Košarkašku kuću slavnih Naismith Memorial. Umro je 2024. godine od posljedica tumora na mozgu.

## Rani život

Dikembe Mutombo Mpolondo Mukamba Jean-Jacques Wamutombo rodio se 25. lipnja 1966. godine u tadašnjem Léopoldvilleu (danas Kinshasa) u Republici Kongo (Léopoldville) (danas DR Kongo) kao sin Samuela i Biambe Marie Mutombo. Imao je ukupno devetero braće i sestara. Otac Samuel bio je ravnatelj u lokalnoj školi, a kasnije djelatnik kongoanskog ministarstva obrazovanja. Kao dijete, Dikembe Mutombo govorio je francuski, engleski, španjolski i portugalski jezik te pet srednjoafričkih jezika, među koje su spadali i lingala i tshilubà. Pripadao je narodu Luba.

Srednjoškolsko obrazovanje dobio je na Koledžu Boboto u Kinshasi, gdje se trebao pripremiti za medicinski fakultet, s obzirom da je nastava u toj školi bila nešto naprednija. Bavio se i sportom, igrajući nogomet i trenirajući borilačke vještine. Kada je imao otprilike 16 godina, zbog svoje visine, posvetio se aktivnom bavljenju košarkom na poticaj oca i brata. Godine 1987., sa 21 godinom, preselio se u Sjedinjene Američke Države kako bi se upisao na tamošnji koledž.

## Sveučilišna karijera

Po dolasku u Sjedinjene Države, Mutombo se upisao na Univerzitet Georgetown uz pomoć školarine koju je dobio u sklopu programa pomoći USAID. Tada je još uvijek imao namjeru postati liječnik, međutim tadašnji košarkaški trener univerzitetske momčadi Georgetown Hoyasa, John Thompson, nagovorio ga je da se pridruži momčadi. U to je doba njegov engleski još uvijek bio slab te je morao pohađati sate engleskog za strance. U prvoj sezoni kao univerzitetski košarkaš, Mutombo je u jednoj utakmici uspio blokirati 12 šuteva. Mutombo i momčadski kolega Alonzo Mourning, kasnije također slavni NBA igrač, bili su toliko dobar obrambeni tandem da su navijači ispod koša stvorili "Rejection Row" (srpskohrvatski (fig.): "Red odbijenica"), dodajući siluetu raširene ruke na transparent za svaku blokadu njihove momčadi na utakmici. Mutombo je u dva navrata dobio nagradu za najboljeg obrambenog igrača na Istoku; godine 1990. podijelio ju je s Mourningom, a 1991. godine dobio ju je samostalno.

Njegovo porijeklo i sposobnosti na terenu učinili su ga slavnim na univerzitetu. Kao i većina studenata s Georgetowna, koji se nalazi u Washingtonu, Mutombo je tijekom ljeta stažirao u Kongresu te jednom u Svjetskoj banci. Godine 1991. završio je četverogodišnji studij lingvistike i diplomacije.

## Profesionalna karijera

### Denver Nuggets (1991–1996)

Denver Nuggetsi su 1991. godine izabrali Mutomba kao četvrti ukupni *pick* na Draftu. Sezonu ranije, Nuggetsi su bili najlošija ekipa po pitanju primljenih koševa i obrambene učinkovitosti, tako da su Mutombove sposobnosti blokiranja odmah odjeknule kroz cijelu ligu. Mutombo je već 1992. godine razvio svoj posebni potez te je bio na putu da potpiše ugovore sa sponzorima. Nakon što bi blokirao protivnikov šut, Mutombo bi u njega uperio desni kažiprst te bi ga pomicao lijevo-desno. Iste godine, Mutombo se pojavio u reklami za Adidas čiji je slogan bio "Man does not fly ... in the house of Mutombo" (srpskohrvatski: "Čovjek ne može letjeti... kada je tu Mutombo"), što je bila referenca na njegove sposobonsti blokiranja. Kao novak (engl. *Rookie*), Mutombo je izabran u All-Star momčad novaka te je imao prosjek od 16.6 poena, 12.3 skokova i gotovo tri blokade po utakmici.

U narednim sezonama, Mutombo je postepeno gradio ugled jednog od najboljih defenzivaca lige te je redovito završavao utakmice s visokim brojkama kada su u pitanju skokovi i blokade. Njegovi Nuggetsi nastavili su svoj uspon u sezoni 1993./1994., a Mutombo je bio okosnica ekipe. Sezonu je završio s prosjekom od 12.0 poena, 11.8 skokova i 4.1 blokade po utakmici. To je bilo dovoljno da pomogne Nuggetsima da se s omjerom 42:40 kvalificiraju za Playoff kao osmoplasirana momčad Zapada; u prvom krugu čekali su ih prvoplasirani Seattle SuperSonicsi, čiji je omjer bio 63:19.

Nuggetsi su gubili 0:2 nakon prve dvije utakmice protiv favoriziranih SuperSonicsa, međutim uspjeli su pobijediti u tri naredne utakmice i napraviti preokret 3:2 s kojim su izborili drugi krug doigravanja; bio je to prvi put u historiji lige da je osmoplasirana momčad izbacila prvoplasiranu u doigravanju. Na samom kraju pete utakmice, Mutombo je zgrabio loptu nakon pobjedonosnog skoka i pao na pod, držeći loptu iznad glave u trenutku veselja, što je bila slika koja je obilježila cijelu seriju. Upravo je Mutombov obrambeni doprinos bio ključ preokreta, a njegova 31 blokada u pet utakmica i danas je neoboren rekord. Ipak, u drugom su krugu Nuggetsi izgubili od Utah Jazza 4:3.

Sljedeće sezone, Mutombo je po drugi put izabran u All-Star momčad te je dobio nagradu za najboljeg obrambenog igrača. Međutim, Nuggetsi nisu uspjeli nastaviti uzlaznom putanjom jer Mutombo nije imao podrušku u znatno lošijim suigračima te sezone.

U svojoj posljednjoj sezoni u Denveru, Mutombo je imao prosjek od 11.0 poena, 11.8 skokova i rekordnih 4.5 blokada po utakmici. Po završetku sezone, Mutombo je postao slobodan igrač te je navodno tražio desetogodišnji ugovor, što su Nuggetsi smatrali nemogućim za ponuditi. Ipak, tadašnji generalni menadžer Nuggetsa, Bernie Bickerstaff, kasnije je izjavio da mu je činjenica da nisu ponovo potpisali Mutomba najveća pogreška u poslovnoj karijeri.

### Atlanta Hawks (1996–2001)

Po završetku sezone 1995./1996., Mutombo je kao slobodan igrač potpisao petogodišnji ugovor vrijedan 55,000,000$ s Atlanta Hawksima. U tandemu s All-Starom Steveom Smithom, Mutombo je Hawkse vodio do dvije uzastopne sezone s 50+ pobjeda (56:26 u sezoni 1996./97. te 50:32 u sezoni 1997./98.). U oba je navrata dobio i nagradu za najboljeg obrambenog igrača godine te je nastavio s izvrsnim brojkama kada je u pitanju bio defenzivni dio igre. Tijekom Playoffa 1997. godine, Hawksi su pobijedili Detroit Pistonse u pet utakmica u prvom krugu. U prvoj utakmici serije, koju su Hawksi pobijedili s 89:75, Mutombo je s 26 poena i 15 skokova bio najučinkovitiji igrač na utakmici. U drugom krugu, unatoč činjenici da je Mutombo u prosjeku ostvarivao *[[double-double]]* te 2.6 blokada po utakmici, Hawksi su izgubili od branitelja naslova, Chicago Bullsa, u pet utakmica. Sljedeće sezone, u porazu od Indiana Pacersa (105:102) koji se odigrao 9. travnja 1998. godine, Mutombo je postigao 20 poena i imao 24 skoka. Međutim, unatoč sličnim rezultatima u regularom dijelu sezone, Mutombo i Hawksi doživjeli su značajno razočarenje te sezone: Mutombo je završio sezonu s lošim prosjekom od 8.0 poena i 12.8 skokova po utakmici, dok su Hawksi ispali u prvom krugu doigravanja od Charlotte Hornetsa 3:1. Tijekom sezone 1998./1999., koja je trajala kraće zbog lockouta, Mutombo je dobio IBM-ovu nagradu, koja se dodjeljivala temeljem formule koju je izradio kompjutor. Iste godine, NBA mu je zabranila da koristi poznati znak prstom, a iako se u početku protivio odluci, na kraju ga je potpuno prestao koristiti.

U sezoni 1999./2000., što je bila njegova posljednja puna sezona s Hawksima, Mutombo je imao prosjek od 11.5 poena, rekordnih 14.1 skokova (osobni i ligaški rekord) te 3.3 blokade po utakmici. Dana 14. prosinca 1999. godine, u pobjedi protiv Minnesota Timberwolvesa, Mutombo je postigao 27 poena (šut 11/11), imao rekordnih 29 skokova (rekord sezone za jednu utakmicu) te 6 blokada (najviše na utakmici).

### Philadelphia 76ers (2001–2002)

Tjedan dana prije roka za razmjenu igrača u veljači 2001., Mutombo je igrao za Istok na All-Star utakmici; imao je rekordna 22 skoka i tri blokade na toj utakmici, međutim ona se pokazala važnom iz drugih razloga. Naime, Mutombo je u momčadi Istoka igrao s MVP-jem Allenom Iversonom, a momčad je vodio trener Larry Brown; obojica su bila iz Philadelphia 76ersa. Usred posljednje četvrtine, Istok je gubio s 95:74, međutim na krilima Mutomba i Iversona, momčad Istoka vratila se i okrenula rezultat na konačnih 111:110 za Istok. Nakon te utakmice pojavile su se glasine kako će Hawksi poslati Mutomba u Philadelphiju. Njihov tadašnji centar, Theo Ratliff, bio je ozlijeđen do kraja sezone tako da su 76ersi trebali snažnog igrača ispod koša koji bi se mogao nositi s igračima kao što su bili Vlade Divac, Tim Duncan, David Robinson ili Shaquille O'Neal, za slučaj da 76ersi uspiju doći do finala.

I tako je u veljači 2001. godine, pred istek roka, Dikembe Mutombo prešao u 76erse zajedno s Roshownom McLeodom, dok su u smjeru Atlante otišli Toni Kukoč, njegovi budući suigrači Pepe Sánchez i Nazr Mohammed, te ozlijeđeni centar Theo Ratliff.

Te je godine Mutombo po četvrti (i posljednji) puta dobio nagradu za najboljeg obrambenog igrača. Tijekom playoffa, 76ersi su pobijedili Indiana Pacerse u četiri, Toronto Raptorse u sedam te Milwaukee Buckse također u sedam utakmica. U sedmoj utakmici protiv Bucksa, Mutombo je zabilježio 23 poena, 19 skokova i sedam blokada, pomogavši svojoj momčadi da pobijedi u utakmici i tako dođe do finala, gdje su ih čekali Los Angeles Lakersi. Lakersi do finala nisu bili izgubili nijednu utakmicu u doigravanju, a 76ersi su uspjeli u prvoj utakmici odnijeti iznenađujuću pobjedu. Međutim, izgubili su sljedeće četiri utakmice i tako izgubili šansu da budu prvaci; u direktnom okrđaju sa O'Nealom, Mutombo je imao prosjek od 16.8 poena, 12.2 skokova i 2.2 blokada. Nakon sezone postao je slobodan igrač, ali je potpisao novi, četverogodišnji ugovor sa 76ersima vrijedan 68,000,000$.

Sezona 2001./2002. bila je posljednja u kojoj je Mutombo imao dvoznamenkasti prosjek poena ili skokova, odigravši 80 utakmica za 76erse, koji su, pak, ispali u prvom krugu playoffa te godine.

### New Jersey Nets (2002–2003)

Dana 7. kolovoza 2002. godine, Philadelphia je poslala Mutomba u New Jersey Netse u zamjenu za Keitha Van Horna i Todda MacCullocha. Netsi su proteklu sezonu završili s "metlom" od Lakersa u finalu, gdje se nisu mogli nositi sa Shaquom pa su doveli Mutomba kako bi popunio mjesto ispod koša, slično kao što su 76ersi učinili dvije sezone ranije.

Međutuim, Mutombo je većinu sezone proveo s ozljedom zgloba koja ga je ograničila na samo 24 utakmice. Tijekom playoffa je također bio uglavnom nedostupan, a uglavnom je služio kao šesti igrač tijekom nove uspješne serije Netsa, međutim koja je ponovo završila porazom u finalu, ovoga puta od San Antonio Spursa u šest utakmica. Nakon loše sezone, Netsi su otkupili ostatak njegovog ugovora.

### New York Knicks (2003–2004)

Mutombo je u listopadu 2003. godine potpisao dvogodišnji ugovor s New York Knicksima. Nakon dominantne pobjede protiv gradskih rivala, Netsa, u kojoj je Mutombo imao čak 10 blokada, navijači Knicska su na utakmici mahali prstom kao što je Mutombo nekoć radio. Mutombo je uzvratio na isti način nakon što mu je jedan od sudaca rekao da ga liga neće kazniti ukoliko tu gestu ne usmjeri prema nekom konkretnom igraču. U kolovozu 2004., Knicksi su ga poslali u Chicago Bullse zajedno s Cezaryjem Trybańskim, Othellom Harringtonom i Frankom Williamsom u zamjenu za Jeromea Williamsa i Jamala Crawforda, međutim Mutombo nije odigrao ni utakmicu za Bullse.

### Houston Rockets (2004–2009)

Prije početka sezone 2004./2005., Bullsi su odmah poslali Mutomba u Houston Rocketse u zamjenu za Mikea Wilksa, Erica Piatkowskog i Adriana Griffina. Mutombo i Yao Ming tada su postali jedan od najproduktivnijih centarskih parova u ligi. U svojoj prvoj sezoni s Rocketsima, Mutombo je imao prosjek od 15.2 minuta, 4.0 poena, 5.3 skokova i 1.3 blokade po utakmici. Te su godine Rocketsi ispali u prvom krugu playoffa od Dallas Mavericksa.

Dana 10. siječnja 2007. godine, u visokoj pobjedi 102:77 protiv Lakersa, Mutombo je skupio pet blokada te je prestigao legendardnog Kareema Abdula-Jabbara u ukupnom broju blokada u karijeri, pri čemu je ispred njega bio samo Hakeem Olajuwon.
 
Oko dva mjeseca kasnije, 2. ožujka 2007. godine, tada četrdesetogodišnji Mutombo postao je najstariji igrač u historiji NBA lige s preko 20 skokova na utakmici, skupivši 22 skoka u pobjedi protiv svog bivšeg kluba, Denver Nuggetsa. Tijekom sezone 2007./2008., Mutombo je dobio značajnu minutažu nakon što je Yao otpao zbog loma kosti te je kao starter uspio imato dvoznamenkasti prosjek skokova. Usred serije od 10 uzastopnih pobjeda, Mutombo je uskočio kao zamjena za Yaoa te je vodio Rocketse u još 12 uzastopnih pobjeda, što je postavilo tadašnji klupski rekord od 22 uzastopne pobjede.

Nakon što je razmišljao o mirovini i prvu polovicu sezone 2008./2009. proveo kao slobodan igrač, Mutombo je 31. prosinca 2008. ponovo potpisao s Rocketsima do kraja sezone. Rekao mu je da će mu 2009. godina biti kao "oproštajna turneja" te da će se umiroviti na kraju sezone; s 42 godine, Mutombo je bio najstariji igrač lige 2009. godine. U prvoj utakmici prvog kruga playoffa protiv Portland Trail Blazersa, Mutombo je odigrao 18 minuta i skupio 9 skokova, 2 blokade i 1 ukradenu loptu.

U drugoj četvrtini druge utakmice, Mutombo je nezgodno pao te su ga morali odnijeti s terena. Nakon utakmice, rekao je kako će mu biti potrebna operacija te kako je njegova NBA karijera završena. Kasnije je potvrđeno da je došlo do rupture tetive kvadricepsa u njegovom lijevom koljenu. Mutombo je svoje umirovljenje službeno objavio 23. travnja 2009. godine, završivši tako karijeru koja je trajala dugih 18 godina.

## Igrački profil

Visok 218&nbsp;cm i težak 120&nbsp;kg, Dikembe Mutombo igrao je na poziciji centra te ga se smatra jednim od najboljih obrambenih igrača u historiji košarke. Zbog svoje visine, snage i duhih ruku, Mutombo je dobio nadimak "Mt. Mutombo" te je za vrijeme karijere četiri puta bio najbolji obrambeni igrač NBA lige. U periodu od 1994. do 2002. godine, Mutombo je punih devet godina za redom bio među tri najbolja obrambena igrača lige po broju glasova. Njegove najistaknutije kvalitete bile su blokade i skokovi. U karijeri je imao prosjek od 2.8 blokada i 10.3 skokova po utakmici. Ukupno je napravio 3,289 blokada u svojoj karijeri; u trenutku smrti u rujnu 2024. godine, Mutombo je bio drugi najbolji bloker lige svih vremena iza Hakeema Olajuwona. Kada su u pitanju skokovi, Mutombo je u trenutku smrti bio 20. najbolji skakač lige svih vremena s ukupno 12,359 skokova. Osam puta je bio NBA All-Star te je tri puta bio u najboljoj momčadi lige, a šest puta u najboljoj obrambenoj momčadi lige. Osim defenzivnog, Mutombo je većinu svoje karijere davao i solida napadački doprinos te je do 35. godine imao prosjek od barem 10 poena po utakmici.

Mutombo je također bio i ozloglašen, u jednoj mjeri, na terenu. Na početku karijere, nakon uspješne blokade pravio bi posebnu gestu prstom prema igraču kojega je blokirao, kao roditelj koji kori neposlušno dijete. Liga mu je kasnije zabranila tu gestu te bi ju tretirala kao tehničku pogrešku zbog nesportskog ponašanja. Kako bi izbjegao tehničku, Mutombo je kasnije prstom mahao prema publici ili televizijskim kamerama, s čime je izbjegao sankcije od strane sudaca. Također, zbog običaja da maše laktovima, za vrijeme karijere ozlijedio je nekolicinu igrača među kojima su Michael Jordan, Dennis Rodman, Charles Oakley, Patrick Ewing, Chauncey Billups, Ray Allen, Yao Ming, LeBron James i Tracy McGrady. Njegov bivši suigrač Yao Ming jednom se prilikom našalio po tom pitanju: "*Morat ću porazgovarati s trenerom da Dikembe ne trenira s nama jer kada udari nekoga na treningu, to je naš suigrač. Ovako, na utakmici, šanse su barem 50:50.*"

Atlanta Hawksi umirovili su Mutombov dres s brojem 55 24. studenog 2015., a Denver Nuggetsi isto su učinili 29. listopada 2016. godine. Dana 11. rujna 2015. godine, Mutombo je primljen u Kuću slavnih. Dana 25. lipnja 2018. godine dobio je i Sagerovu nagradu.

## Privatni život

Godine 1987., Dikembeov stariji vrat, Ilo Mutombo (visok 208&nbsp;cm), debitirao je za košarkašku momčad Southern Indiana Screaming Eaglesa kao dvadesetšestogodišnji brucoš. Tri godine kasnije, 1990. godine, braća su igrali jedan protiv drugoga u univerzitetskoj utakmici u Capital Centreu u Landoveru, MD. Dvojica njegovih nećaka, Harouna Mutombo i Mfiondu Kabengele, također su igrali košarku. Harouna Mutombo je 2009. godine bio najbolji strijelac za Western Carolina Catamountse. Proglašen je za brucoša sezone u Južnoj konferenciji, a kasnije je igrao košarku u Srbiji. Mfiondu Kabengele igrao je univerzitetsku košarku na Floridi, a 2019. godine proglašen je za šestog igrača godine. Na Draftu te iste godine izabrali su ga Los Angeles Clippersi u prvom krugu, a kasnije je još igrao i za Cleveland Cavalierse i Boston Celticse. Još jedan nećak, Haboubacar Mutombo, također je igrao košarku za Catamountse.

Svoju suprugu Rose upoznao je 1995. godine u Kinshasi. Živjeli su u Atlanti i imali troje djece. Također su posvojili četvoro djece Roseina pokojnog brata. Njihov sin, Ryan Mutombo, proglašen je za najboljeg srednjoškolskog centra u Sjedinjenim Državama, a kasnije je obećao upisati Univerzitet Georgetown i igrati za istu momčad kao i svoj otac, što je i bio slučaj tijekom dvije sezone.

Dikembe Mutombo je 2006. godine postao američki državljanin. Godine 2007., tadašnji predsjednik George W. Bush rekao je, hvaleći Mutombov humanitarni rad, sljedeće: "*Ponosni smo što ovog sina Konga možemo zvati američkim državljaninom.*" Upitan za komentar, Mutombo je kasnije rekao: "*Srce mi je bilo ispunjeno srećom. Nisam znao da će Predsjednik reći tako lijepe stvari.*"

### Smrt

Dana 15. listopada 2022. godine, Mutombo je javno obznanio da boluje od tumora na mozgu te da je u procesu liječenja. Preminuo je 30. rujna 2024. godine, okružen svojom obitelji u Atlanti, GA, od posljedica tumora na mozgu.

## Mutombo u popularnoj kulturi

Dikembe Mutombo je imao *[[cameo]]* nastup u filmovima *[[Juwanna Mann]]* (2002.) i *[[Like Mike]]* (2002.), koji spominje Mutomba u pjesmi "Basketball". Godine 2012., njegov glas i izgled korišteni su za Flash igru izrađenu u 16-bitnom stilu, a koju je izdao Old Spice; naziv igre bio je humorističan, a glasio je *Dikembe Mutombo's 4 1/2 Weeks to Save the World* (srpskohrvatski: *Dikembe Mutombo ima 4 1/2 tjedna da spasi svijet*). U veljači 2013. godine pojavio se u reklami za automobilsko osiguranje GEICO, gdje se našalio sa svojim blokerskim vještinama tako što ih je primjenjivao u stvarnim situacijama. Također, s Kevinom Harvickom pojavio se u reklami za zaštitno motorno ulje kompanije Mobil 1, u kojoj je rekao: "*Ne mijenjajte svoje ulje!*" Godine 2021. imao je još jedan *cameo* nastup, ovoga puta u filmu *[[Coming 2 America]]*, gdje je glumio samoga sebe.

## Humanitarni rad

Dikembe Mutombo je bio poznati humanitarac. Godine 1997. utemeljio je Zakladu Dikembe Mutombo preko koje je pomagao u poboljšanju životnih uvjeta u svom rodnom Kongu. Zbog svog je humanitarnog rada 2001. i 2009. godine dobio Građansku nagradu J. Walter Kennedy, posebnu nagradu NBA lige koja se dodjeljuje igračima, trenerima i službenicima koji su se istaknuli svojim doprinosima zajednici; Mutombo je do danas jedini dvostruki dobitnik te nagrade. Časopis *[[Sporting News]]* ga je 1999. i 2000. godine proglasio jednim od "dobrih ljudi u sportu". Godine 1999. bio je jedan od 20 dobitnika Predsjednikove nagrade za volonterski rad, najviše odlikovanje za volontere u Sjedinjenim Državama.

Godine 2010., Mutombov Univerzitet Georgetown uručio mu je počasni doktorat. U svibnju 2011. dobio je i počasni doktorat s Koledža Haverford. Dana 13. travnja 2011. godine, Škola javnog zdravstva Johns Hopkins Bloomberg dodijelila je Mutombu Humanitarnu nagradu Goodermote "za njegove napore oko smanjivanja globalne razine poliomijelitisa kao i za rad uložen u poboljšanje zdravlja zanemarenih i napuštenih skupina u Demokratskoj Republici Kongu". Posebnu pohvalu uputio mu je i dekan Michael J. Klag, koji ga je opisao kao pobjednika i "na terenu i na polju humanitarnog rada". U studenom 2015., NCAA je objavila kako će Mutombu 2016. godine biti uručena Nagrada za srebrnu obljetnicu. U objavi su kao razlozi dodjeljivanja nagrade navedeni i njegova košarkaška karijera i njegov ekstenzivni humanitarni rad.

Mutombo je jedno vrijeme bio u odboru Nacionalnog centra za Ustav u Philadelphiji, muzeja posvećenog Ustavu Sjedinjenih Država.

### Projekti

Godine 1997., Zaklada Mutombo započela je s planom o izgradnji 29,000,000$ vrijedne bolnice u predgrađu Kinshase, Mutombovog rodnog grada. Temelji su iskopani 2001. godine, međutim gradnja je započela tek 2004. godine zbog problema s donacijama, iako je Mutombo osobno donirao 3,500,000$ za izgradnju. Međutim izgradnja je bila prepuna problema. Mutombo je skoro izgubio zemljište jer ga je država htjela uzeti jer se na njemu nije gradilo, a morao je i isplatiti izbjeglice koji su u međuvremeni počeli obrađivati zemljište da se presele. Također, morao je uvjeravati nadležne službe i javnost da ne postoje skriveni ili politički motivi koji stoje iza ovoga plana. Međutim, neovisno o problemima, reakcije u Kinshasi bile su mahom pozitivne. U kolovozu 2006., Mutombo je donirao dodatnih 15,000,000$ za dovršenje gradnje te je bolnica svečano otvorena 2. rujna 2006. godine. Bolnica je dobila ime Bolnica Biamba Marie Mutombo u čast Mutombove majke, koja je preminula od moždanog udara 1997. godine. Kada je 2007. godine službeno otvorena za javnost, bila je to prva moderna bolnica izgrađena na tom području u prethodnih 40 godina.

Godine 2004., Mutombo je sudjelovao u programu *[[Košarka bez granica]]*, koji su zajednički organizirale NBA i FIBA, a u sklopu kojega su NBA košarkaši poput Shawna Bradleyja, Malika Rosea i DeSagane Diopa išli na turneju po Africi kako bi popularizirali košarku i poboljšali sportsku infrastrukturu. Bio je to nastavak Mutombove financijske pomoći afričkoj košarci, jer je 1996. godine, povodom stote obljetnice modernih Olimpijskih igara, platio dresove i opremu za žensku košarkašku reprezentaciju Zaira, koja je sudjelovala na Igrama. Bio je i glasnogovornik za međunarodnu organizaciju CARE International, koja pruža pomoć ugroženima diljem svijeta, a bio je i prvi izaslanik za mlade u sklopu UNDP-a.

Mutombo je bio dugogodišnji pokrovitelj Posebne Olimpijade, kao i njezin globalni ambasador te član međunarodnog upravnog odbora tih igara. Također je bio i pionir inicijative *Unified Sports* (sh. "Ujedinjeni sport"), koja je trebala okupljati djecu iz cijeloga svijeta, neovisno jesu li zdravi ili s određenim poteškoćama. Godine 2010. igrao je na Unity Cupu u Južnoafričkoj Republici prije četvrtfinala FIFA Svjetskog prvenstva 2010. godine zajedno s južnafričkim predsjednikom Jacobom Zumom te "posebnim sportašima" iz cijelog svijeta. Dvije godine kasnije ponovo je igrao na istom natjecanju.

Godine 2011., Mutombo je otputovao u Južni Sudan kao izaslanik programa SportsUnited u ime Državnog tajnika Sjedinjenih Država. Zajedno sa Samom Perkinsom radio je s oko 50-ak mladih i 36 trenera na popularizaciji košarke i sporta općenito, ali i na uključenju osoba s poteškoćama u uobičajene životne aktivnosti.

Godine 2020., Zaklada Mutombo započela je izgradnju modernih jaslica, vrtića i osnovne škole (do 6. razreda) u DR Kongu, koja bi nosila ime po Mutombovom ocu, koji je preminuo 2003. godine. Institut za znanost i poduzetništvo Samuel Mutombo danas se nalazi nedaleko od grada Mbuji-Mayija. 
 
Godine 2020. pridružio se projektu Ask the Doctor kao globalni zastupnik; platforma je osmišljena kao način da se ljudi diljem svijeta povežu s vrhunskim medicinskim stručnjacima. Godine 2021. utemeljio je i kompaniju za proizvodnju i distribuciju kave čiji je izvorni cilj bilo poticanje sudjelovanja žena u međunarodnoj trgovini kavom.

## Statistike

#### Sveučilišna karijera

{| class="wikitable sortable" style="text-align:right;"
! Godina
! Momčad
! 
! 
! 
! 
! 
! 
! 
! 
! 
! 
! 
|-
| style="text-align:left;"| 1988.
| style="text-align:left;"| Georgetown Hoyas
|  **33** || ... || 11.3 || .707 || ... || .479 || 3.3 || 0.2 || ... || ... || 3.9
|-
| style="text-align:left;"| 1989.
| style="text-align:left;"| Georgetown Hoyas
| 31 || ... || 25.7 || **.709** || ... || .598 || 10.5 || 0.6 || ... || ... || 10.7
|-
| style="text-align:left;"| 1990.
| style="text-align:left;"| Georgetown Hoyas
| 32 || ... || **34.1** || .586 || ... || **.703** || **12.2** || **1.6** || ... || ... || **15.2**
|- class=sortbottom
| style="text-align:center;" colspan=2| **Karijera**

| 96 || ... || 23.6 || .644 || ... || .641 || 8.6 || 0.8 || ... || ... || 9.9
|-

#### Profesionalna karijera

##### Regularna sezona

{| class="wikitable sortable" style="text-align:right;"
! Godina
! Momčad
! 
! 
! 
! 
! 
! 
! 
! 
! 
! 
! 
|-
| style="text-align:left;"| 1991.
| style="text-align:left;"| Denver Nuggets
| 71 || 71 || **38.3** || .493 || .000 || .642 || 12.3 || **2.2** || .6 || 3.0 || **16.6**
|-
| style="text-align:left;"| 1992.
| style="text-align:left;"| Denver Nuggets
| **82** || **82** || 36.9 || .510 || .000 || .681 || 13.0 || 1.8 || .5 || 3.5 || 13.8
|-
| style="text-align:left;"| 1993.
| style="text-align:left;"| Denver Nuggets
| **82** || **82** || 34.8 || **.569** || .000 || .583 || 11.8 || 1.5 || **.7** || style="background:#cfecec;"|4.1* || 12.0
|-
| style="text-align:left;"| 1994.
| style="text-align:left;"| Denver Nuggets
| style="background:#cfecec;"| **82*** || style="background:#cfecec;"| **82*** || 37.8 || .556 || .000 || .654 || 12.5 || 1.4 || .5 || style="background:#cfecec;"|3.9* || 11.5
|-
| style="text-align:left;"| 1995.
| style="text-align:left;"| Denver Nuggets
| 74 || 74 || 36.7 || .499 || .000 || .695 || 11.8 || 1.5 || .5 || style="background:#cfecec;"|**4.5*** || 11.0
|-
| style="text-align:left;"| 1996.
| style="text-align:left;"| Atlanta Hawks
| 80 || 80 || 37.2 || .527 || .000 || .705 || 11.6 || 1.4 || .6 || 3.3 || 13.3
|-
| style="text-align:left;"| 1997.
| style="text-align:left;"| Atlanta Hawks
| style="background:#cfecec;"| **82*** || style="background:#cfecec;"| **82*** || 35.6 || .537 || .000 || .670 || 11.4 || 1.0 || .4 || 3.4 || 13.4
|-
| style="text-align:left;"| 1998.
| style="text-align:left;"| Atlanta Hawks
| style="background:#cfecec;"| 50* || style="background:#cfecec;"| 50* || 36.6 || .512 || .000 || .684 || 12.2 || 1.1 || .3 || 2.9 || 10.8
|-
| style="text-align:left;"| 1999.
| style="text-align:left;"| Atlanta Hawks
| **82** || style="background:#cfecec;"| **82*** || 36.4 || .562 || .000 || .708 || style="background:#cfecec;"|**14.1*** || 1.3 || .3 || 3.3 || 11.5
|-
| style="text-align:left;"| 2000.
| style="text-align:left;"| Atlanta Hawks
| 49 || 49 || 35.0 || .477 || .000 || .695 || **14.1** || 1.1 || .4 || 2.8 || 9.1
|-
| style="text-align:left;"| 2000.
| style="text-align:left;"| Philadelphia 76ers
| 26 || 26 || 33.7 || .495 || .000 || .759 ||style="background:#cfecec;"| 12.4* || .8 || .3 || 2.5 || 11.7
|-
| style="text-align:left;"| 2001.
| style="text-align:left;"| Philadelphia 76ers
| 80 || 80 || 36.3 || .501 || .000 || **.764** || 10.8 || 1.0 || .4 || 2.4 || 11.5
|-
| style="text-align:left;"| 2002.
| style="text-align:left;"| New Jersey Nets
| 24 || 16 || 21.4 || .374 || .000 || .727 || 6.4 || .8 || .2 || 1.5 || 5.8
|-
| style="text-align:left;"| 2003.
| style="text-align:left;"| New York Knicks
| 65 || 56 || 23.0 || .478 || .000 || .681 || 6.7 || .4 || .3 || 1.9 || 5.6
|-
| style="text-align:left;"| 2004.
| style="text-align:left;"| Houston Rockets
| 80 || 2 || 15.2 || .498 || .000 || .741 || 5.3 || .1 || .2 || 1.3 || 4.0
|-
| style="text-align:left;"| 2005.
| style="text-align:left;"| Houston Rockets
| 64 || 23 || 14.9 || .526 || .000 || .758 || 4.8 || .1 || .3 || .9 || 2.6
|-
| style="text-align:left;"| 2006.
| style="text-align:left;"| Houston Rockets
| 75 || 33 || 17.2 || .556 || .000 || .690 || 6.5 || .2 || .3 || 1.0 || 3.1
|-
| style="text-align:left;"| 2007.
| style="text-align:left;"| Houston Rockets
| 39 || 25 || 15.9 || .538 || .000 || .711 || 5.1 || .1 || .3 || 1.2 || 3.0
|-
| style="text-align:left;"| 2008.
| style="text-align:left;"| Houston Rockets
| 9 || 2 || 10.7 || .385 || .000 || .667 || 3.7 || .0 || .0 || 1.2 || 1.8
|- class="sortbottom"
| style="text-align:center;" colspan="2"| **Karijera**
| 1196 || 997 || 30.8 || .518 || .000 || .684 || 10.3 || 1.0 || .4 || 2.8 || 9.8
|- class="sortbottom"
| style="text-align:center;" colspan="2"| **All-Star**
| 8 || 3 || 17.5 || .595 || .000 || .750 || 9.3 || .3 || .4 || 1.2 || 6.3

##### Playoff

{| class="wikitable sortable" style="text-align:right;"
! Godina
! Momčad
! 
! 
! 
! 
! 
! 
! 
! 
! 
! 
! 
|-
|-
| style="text-align:left;"| 1994.
| style="text-align:left;"| Denver Nuggets
| 12 || 12 || 42.6 || .463 || .000 || .602 || 12.0 || **1.8** || **.7** ||style="background:#cfecec;"| **5.8*** || 13.3
|-
| style="text-align:left;"| 1995.
| style="text-align:left;"| Denver Nuggets
| 3 || 3 || 28.0 || .600 || .000 || .667 || 6.3 || .3 || .0 || 2.3 || 6.0
|-
| style="text-align:left;"| 1997.
| style="text-align:left;"| Atlanta Hawks
| 10 || 10 || 41.5 || style="background:#cfecec;"|.628* || .000 || .719 || 12.3 || 1.3 || .1 || 2.6 || **15.4**
|-
| style="text-align:left;"| 1998.
| style="text-align:left;"| Atlanta Hawks
| 4 || 4 || 34.0 || .458 || .000 || .625 || 12.8 || .3 || .3 || 2.3 || 8.0
|-
| style="text-align:left;"| 1999.
| style="text-align:left;"| Atlanta Hawks
| 9 || 9 || 42.2 || .563 || .000 || .702 || style="background:#cfecec;"|**13.9*** || 1.2 || .6 || 2.6 || 12.6
|-
| style="text-align:left;"| 2001.
| style="text-align:left;"| Philadelphia 76ers
| **23** || **23** || **42.7** || .490 || .000 || .777 || 13.7 || .7 || .7 || style="background:#cfecec;"|3.1* || 13.9
|-
| style="text-align:left;"| 2002.
| style="text-align:left;"| Philadelphia 76ers
| 5 || 5 || 34.6 || .452 || .000 || .615 || 10.6 || .6 || .4 || 1.8 || 8.8
|-
| style="text-align:left;"| 2003.
| style="text-align:left;"| New Jersey Nets
| 10 || 0 || 11.5 || .467 || .000 || **1.000** || 2.7 || .6 || .3 || .9 || 1.8
|-
| style="text-align:left;"| 2004.
| style="text-align:left;"| New York Knicks
| 3 || 0 || 12.7 || .333 || .000 || **1.000** || 3.3 || .0 || .3 || 1.3 || 2.3
|-
| style="text-align:left;"| 2005.
| style="text-align:left;"| Houston Rockets
| 7 || 0 || 14.4 || .545 || .000 || .769 || 5.0 || .3 || .3 || 1.0 || 3.1
|-
| style="text-align:left;"| 2007.
| style="text-align:left;"| Houston Rockets
| 7 || 0 || 5.7 || **1.000** || .000 || **1.000** || 1.6 || .1 || .0 || .4 || 1.3
|-
| style="text-align:left;"| 2008.
| style="text-align:left;"| Houston Rockets
| 6 || 6 || 20.5 || .615 || .000 || .636 || 6.5 || .3 || .2 || 1.8 || 3.8
|-
| style="text-align:left;"| 2009.
| style="text-align:left;"| Houston Rockets
| 2 || 0 || 10.0 || .000 || .000 || .000 || 4.5 || .0 || .5 || 1.0 || .0
|- class="sortbottom"
| style="text-align:center;" colspan="2"| **Karijera**
| 101 || 72 || 30.9 || .517 || .000 || .703 || 9.5 || .8 || .4 || 2.5 || 9.1

## Reference

## Vanjske veze

* NBA profile
* Dikembe Mutombo () at Basketball-Reference.com
* "Charting damage by Dikembe" at ESPN
* "On the Shoulders of a Giant", by Jeff Chu, ''Time'', April 20, 2003.